Diari Oficial de la Generalitat Valenciana


Sumari del DOGV 4105, del 11-10-2001 (2001/9722)

RESOLUCIÓ d'1 d'octubre de 2001, de la Subsecretaria de la Conselleria de Cultura i Educació, sobre eleccions a consells escolars de centres docents no universitaris sostinguts amb fons públics, de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4105

Data del DOGV
:   11-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9722


Data del document
:   01-10-2001

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * Consell Escolar
    * eleccions
    * democratització de l'educació
    * ensenyament públic

RESOLUCIÓ d'1 d'octubre de 2001, de la Subsecretaria de la Conselleria de Cultura i Educació, sobre eleccions a consells escolars de centres docents no universitaris sostinguts amb fons públics, de la Comunitat Valenciana. [2001/9722]
  
Els decrets 233/1997 i 234/1997, de 2 de setembre, del Govern Valencià, pels quals s'aproven els Reglaments Orgànics i Funcionals de les Escoles d'Educació Infantil i dels Col·legis d'Educació Primària, i dels Instituts d'Educació Secundària, autoritzen la Conselleria de Cultura i Educació, en les disposicions finals primeres, a desenrotllar el que disposen i a regular totes les qüestions que es deriven de la seua aplicació.
  
Per l'Ordre de 10 d'octubre de 1997, de la Conselleria de Cultura, Educació i Ciència, es regulen les eleccions dels consells escolars dels centres públics docents no universitaris de la Comunitat Valenciana i es dicten normes per a la seua celebració.
  
Per l'Ordre de 10 d'octubre de 1997, de la Conselleria de Cultura, Educació i Ciència, s'adapten als centres d'Educació de Persones Adultes les normes sobre composició dels consells escolars contingudes en els decrets 233/1997 i 234/1997. Així mateix, per Ordre de 14 de juny de 2000, de la Conselleria de Cultura i Educació, es regula la implantació dels programes formatius dirigits a la formació de persones adultes establits en els annexos I i III del Decret 220/1999, de 23 de novembre, del Govern Valencià, es dicten instruccions per a l'organització i el funcionament dels centres públics de formació de persones adultes de la Comunitat Valenciana.
  
Per l'Ordre de 10 d'octubre de 1997, de la Conselleria de Cultura, Educació i Ciència, es va regular la constitució i designació dels òrgans de govern dels centres docents concertats, en desenrotllament de la disposició final primera 4 de la Llei Orgànica 9/1995 de la Participació, l'Avaluació i el Govern dels Centres Docents.
  
Per l'Ordre de 31 de juliol de 1998, de la Conselleria de Cultura, Educació i Ciència, es regulen les seccions dels instituts d'Educació Secundària de la Comunitat Valenciana.
  
Per l'Ordre de 10 de maig de 1999, de la Conselleria de Cultura, Educació i Ciència, s'adapten les normes contingudes en el Decret 233/1997 als col·legis rurals agrupats.
  
El Decret 90/1986, de 8 de juliol, el Decret 241/1993, de 7 de desembre, així com el Reial Decret 1815/1993, de 18 d'octubre, són d'aplicació específica als Ensenyaments de Règim Especial.
  
Per a l'adequat desenrotllament del procés electoral, és convenient dictar instruccions que precisen determinats aspectes de les normes que el regulen.
  
En virtut d'això, i en ús de les autoritzacions concedides per la disposició final primera de l'Ordre de 10 d'octubre de 1997 damunt indicada, esta Subsecretaria resol:
  
Primer. Convocatòria
  
El dia 29 de novembre de 2001 es celebraran les eleccions dels membres dels consells escolars que es constituïsquen per primera vegada, així com les eleccions corresponents a les renovacions parcials dels consells escolars dels centres docents no universitaris sostinguts amb fons públics, de la Comunitat Valenciana, referits en el preàmbul de la present resolució.
  
Segon. Composició dels consells escolars
  
1. Centres públics docents no universitaris.
  
1.1. La composició dels consells escolars dels centres públics docents no universitaris de la Comunitat Valenciana, serà la que es detalla en l'annex I.
  
1.2. La renovació de la primera meitat dels consells escolars dels centres públics docents no universitaris es detalla en l'annex II.
  
1.3. La renovació de la segona meitat dels consells escolars dels centres públics docents no universitaris es detalla en l'annex III.
  
1.4. A les escoles d'Educació Infantil i als col·legis d'Educació Primària l'alumnat del tercer cicle d'Educació Primària estarà representat en el consell escolar en els termes que establix l'article 31 del Reglament Orgànic i Funcional de les Escoles d'Educació Infantil i dels Col·legis d'Educació Primària.
  
1.5. Sense perjuí del que indica l'apartat anterior i d'acord amb el que s'establix en l'apartat 1 de la disposició transitòria segona del reglament abans mencionat, als col·legis d'Educació Primària on s'impartisca provisionalment el primer cicle de l'Educació Secundària Obligatòria, l'alumnat matriculat en este cicle educatiu tindrà un representant en el consell escolar.
  
Així mateix, s'incrementarà en un tant el nombre de representants del professorat com el dels pares i mares dels alumnes matriculats en el primer cicle d'Educació Secundària Obligatòria.
  
L'elecció d'ambdós representants s'efectuarà en el mateix acte en què s'elegisquen els altres membres del consell escolar, però de manera que la candidatura quede individualitzada com a representant addicional.
  
2. Centres concertats
  
La composició i renovació parcial dels consells escolars dels centres concertats s'ajustarà al que disposa l'Ordre de 10 d'octubre de 1997 de la Conselleria de Cultura, Educació i Ciència, sobre constitució i designació dels òrgans de govern dels centres concertats.
  
Tercer. Juntes i meses electorals
  
1. La composició de les juntes i meses electorals dels centres públics docents no universitaris, s'ajustarà al que disposen l'article 33 del Reglament orgànic i funcional de les escoles d'Educació Infantil i dels col·legis d'Educació Primària, l'article 35 del Reglament orgànic i funcional dels instituts d'Educació Secundària, i l'article 16.3 del Decret 90/1986, pel que s'aprova el Reglament dels òrgans de govern dels centres públics d'Ensenyaments Especialitzats.
  
2. La composició de les juntes i meses electorals dels centres concertats s'ajustarà al que disposa l'annex de l'Ordre de 10 d'octubre de 1997, de la Conselleria de Cultura, Educació i Ciència, sobre constitució i designació dels òrgans de govern dels centres concertats.
  
Quart. Vot per correu
  
1. Els electors podran emetre el seu vot per correu o mitjà semblant, a l'empara de l'article 47 del Reglament orgànic i funcional de les escoles d'Educació Infantil i col·legis d'Educació Primària i de l'article 47.3 del Reglament orgànic i funcional d'Educació Secundària, referits als centres públics, i segons disposa l'Ordre de 10 d'octubre de 1997 de la Conselleria de Cultura, Educació i Ciència, sobre constitució i designació dels òrgans de govern dels centres concertats.
  
2. Atés que la finalitat de tal procediment de votació és aconseguir la major participació possible, les juntes electorals han de determinar les regles a què ha d'ajustar-se el vot per correu o mitjà semblant, que faciliten al màxim l'exercici del dret al vot, al temps que quede assegurat el secret del vot i la identificació de l'elector (per mitjà de missatger, familiar o mandatari que entregue el sobre tancat a la mesa electoral, etc.).
  
Quint. Propaganda electoral
  
1. Els directors dels centres permetran als candidats que puguen donar a conéixer les seues propostes electorals. En especial, als candidats dels sectors de pares i alumnes es facilitaran locals per a reunions. Els membres de les associacions o organitzacions de pares i alumnes podran accedir als centres per a exposar els programes de les seues respectives organitzacions.
  
2. En tot cas, les activitats a què es referix l'apartat anterior es portaran a terme en l'horari que determine la direcció del centre, sense que puga alterar-se el normal desenrotllament de les activitats acadèmiques.
  
Sext. Model de formularis
  
S'aproven els formularis que s'adjunten a la present resolució com annexos IV i V que a continuació s'indiquen:
  
- Annex IV: Models corresponents a la constitució de la junta electoral, a la presentació de candidatures i a les actes de consells escolars dels centres docents no universitaris sostinguts amb fons públics.
  
- Annex V : Calendari orientatiu d'actuacions.
  
No obstant això, seran vàlids i produiran ple efecte, els documents del procés electoral que, sense ajustar-se als dits models, continguen els elements essencials requerits pel vigent ordenament jurídic.
  
Sèptim. Entrada en vigor
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.
  
València, 1 d'octubre de 2001.- La subsecretària de Cultura i Educació: Carmina Nácher Pérez.
  
ANNEX V
  
Calendari orientatiu d'actuacions
  
Actuacions i calendari d'eleccions a consells escolars de centres docents no universitaris sostinguts amb fons públics.
  
- El director o directora elabora els censos electorals.
  
- El director o directora organitza el sorteig de components, titulars i suplents, de la junta electoral, que aprovarà els censos electorals.
  
- Constitució de la junta electoral: fins al 19 d'octubre de 2001.
  
- La junta electoral fixa el termini d'admissió de candidatures dels diferents sectors.
  
- Publicació de la llista provisional de candidats: fins al 21 de novembre de 2001.
  
- Termini per a possibles reclamacions a la llista provisional de candidats: fins al 22 de novembre de 2001.
  
- Termini per a resoldre la junta electoral les possibles reclamacions : fins al 23 de novembre de 2001.
  
- Eleccions : el 29 de novembre de 2001.
  
- Proclamació dels candidats electes: fins al 3 de desembre de 2001.
  
- Remissió de l'acta de proclamació de candidats electes a la Direcció Territorial d'Educació: en el termini de 24 hores a partir de la proclamació.